বিহারে মসনদে নীতিশ? স্বপ্ন অধরাই রইল তেজস্বীর স্বপ্ন

পাটনা: বিহার বিধানসভা নির্বাচনের (Bihar Election) ভোট পর্ব শেষ হতেই প্রকাশিত হয়েছে একাধিক এক্সিট পোলের ফলাফল (Exit Poll Report)। প্রায় সব সমীক্ষাই বলছে, ফের বিহারে ক্ষমতায় আসতে চলেছে এনডিএ (NDA)। ফলে মুখ্যমন্ত্রীর কুর্সিতে আবারও বসতে পারেন জেডিইউ নেতা নীতীশ কুমার (Nitish Kumar)। অন্যদিকে, মুখ্যমন্ত্রীর স্বপ্ন অধরাই থেকে যাচ্ছে আরজেডি নেতা তেজস্বী যাদবের।

এক্সিট পোল অনুযায়ী, তেজস্বীর নেতৃত্বাধীন মহাগঠবন্ধন (RJD–Congress–Left) বেশ কিছু আসনে লড়াই দিলেও, এনডিএ-র সংগঠিত প্রচার, কেন্দ্রীয় নেতৃত্বের উপস্থিতি এবং নারী ভোটারদের মধ্যে নীতীশ-মোদি ফ্যাক্টরই এবারের নির্বাচনে গুরুত্বপূর্ণ ভূমিকা নিতে পারে বলে মনে করছেন রাজনৈতিক বিশ্লেষকরা।

আরও পড়ুন: দ্বিতীয় দফায় রেকর্ড ভোট পড়ল বিহারে!

চাণক্য স্ট্র্যাটেজিসের সমীক্ষা অনুযায়ী, বিহারে এনডিএ জিততে পারে ১৩০ থেকে ১৩৫টি আসন, আর মহাগঠবন্ধন পেতে পারে ১০০ থেকে ১০৮টি আসন। দৈনিক ভাস্করের এক্সিট পোল বলছে, এনডিএ পেতে পারে ১৪৫ থেকে ১৬০টি আসন, মহাগঠবন্ধনের ঝুলিতে যেতে পারে ৭৩ থেকে ৯১টি আসন।

অন্যদিকে, জেভিসি পোলের রিপোর্ট অনুযায়ী, নীতীশ কুমারের নেতৃত্বে এনডিএ ১৩৫ থেকে ১৫০টি আসন জিততে পারে, মহাগঠবন্ধন জিতবে ৮৮ থেকে ১০৩টি আসন। জন সুরাজ পেতে পারে ১টি আসন, আর অন্যান্যরা পেতে পারে ৩ থেকে ৬টি আসন।

পিপলস পালসের এক্সিট পোল বলছে, এনডিএ-এর ঝুলিতে যেতে পারে ১৩৩ থেকে ১৫৯টি আসন, মহাগঠবন্ধন পেতে পারে ৭৫ থেকে ১০১টি আসন। জন সুরাজ পেতে পারে ০ থেকে ৫টি আসন এবং অন্যান্যরা ২ থেকে ৮টি আসন।

প্রশান্ত কিশোরের জন সুরাজ-এর খাতা খোলা নিয়েই সংশয় দেখা দিয়েছে। সমীক্ষা অনুযায়ী, তারা সর্বাধিক তিনটি আসনে জয় পেতে পারে।

সব মিলিয়ে, এক্সিট পোলের বার্তা স্পষ্ট, বিহারে ফের এনডিএ সরকারের প্রত্যাবর্তন ঘটতে চলেছে। আর তেজস্বী যাদবকে মুখ্যমন্ত্রীর স্বপ্ন বাস্তবায়নের জন্য অপেক্ষা করতে হবে আরও কিছুদিন।